CKP ประชุมผู้ถือหุ้นแบบ New Normal 3 ส.ค.นี้
ซีเค พาวเวอร์ เตรียมจัดประชุมผู้ถือหุ้นแบบ New Normal 3 ส.ค. นี้ 
24 ก.ค. 2563

นายธนวัฒน์ ตรีวิศวเวทย์ กรรมการผู้จัดการ บริษัท ซีเค พาวเวอร์ จำกัด (มหาชน) (CKPower) ชื่อย่อหลักทรัพย์ “CKP” เปิดเผยว่า บริษัทฯ จะจัดประชุมสามัญผู้ถือหุ้นประจำปี 2563 ในวันจันทร์ที่ 3 สิงหาคม 2563 เวลา 15.00 น.ณ ห้องสุพรรณิการ์ ชั้น 4 อาคารวิริยะถาวร ถนนสุทธิสารวินิจฉัย แขวงรัชดาภิเษก เขตดินแดง กรุงเทพมหานคร ในรูปแบบวิถีชีวิตใหม่ (New Normal) ตามนโยบายของรัฐบาล เพื่อลดและป้องกันการแพร่ระบาดของโรคติดเชื้อไวรัสโคโรนา 2019 (COVID-19) โดยกำหนดให้ใช้เวลาในการจัดการประชุมไม่เกิน 1 ชั่วโมง 30 นาที รวมทั้ง จำกัดผู้เข้าร่วมประชุมจำนวน 100 ท่าน เว้นระยะห่างระหว่างที่นั่ง และต้องสวมหน้ากากอนามัยตลอดเวลา โดยจะงดการเสริมเก้าอี้และไม่อนุญาตให้ยืนระหว่างการประชุม งดใช้ไมโครโฟนเพื่อซักถามแต่ให้เขียนคำถามลงในกระดาษและจัดส่งให้เจ้าหน้าที่ โดยกำหนดให้ผู้ถือหุ้นสอบถามเฉพาะประเด็นที่เกี่ยวกับวาระที่มีการลงคะแนนเสียงเท่านั้น เพื่อหลีกเลี่ยงการอยู่ในสถานที่ประชุมเป็นเวลานาน อย่างไรก็ตาม ผู้ถือหุ้นที่ไม่สามารถเข้าร่วมประชุมได้ เนื่องจากสถานที่ประชุมรองรับได้ไม่เกิน 100 ท่าน สามารถมอบฉันทะให้กรรมการอิสระ เพื่อแสดงความประสงค์การลงคะแนนพร้อมส่งแบบคำถามได้ สำหรับผู้รับมอบฉันทะที่ไม่ได้รับอนุญาตให้เข้าร่วมการประชุมสามารถส่งคำถามให้กับเจ้าหน้าที่บริษัทได้เช่นกัน
ทั้งนี้ บริษัทฯ กำหนดจุดตรวจคัดกรอง ซึ่งผู้เข้าประชุมจะต้องลงทะเบียนผ่านทางแพลตฟอร์ม “ไทยชนะ” ทั้งก่อนและหลังเข้าสถานที่จัดประชุม และต้องผ่านการตรวจวัดอุณหภูมิร่างกาย และจะได้รับและติดสติ๊กเกอร์ไว้ตลอดเวลาที่อยู่ในพื้นที่จัดประชุม กรณีผู้ที่มีอาการป่วย มีไข้ (อุณหภูมิร่างกายตั้งแต่ 37.5 องศาเซลเซียสขึ้นไป) ไอ เจ็บคอ มีน้ำมูก หายใจลำบาก หอบเหนื่อย หรือมีข้อบ่งชี้อื่นที่เข้าข่ายว่าอาจติดเชื้อไวรัส COVID-19 ทางบริษัทฯ ขอสงวนสิทธิ์งดเข้าบริเวณสถานที่ประชุม
นอกจากนี้ บริษัทฯ จะฉีดพ่นยาฆ่าเชื้อและทําความสะอาดพื้นที่ประชุมก่อนการประชุม ล่วงหน้า 1 วัน จัดเตรียมจุดบริการล้างมือด้วยสบู่ และแอลกอฮอล์เจล หรือน้ำยาฆ่าเชื้อโรคตามจุดต่าง ๆ ให้เพียงพอและเหมาะสม ทำความสะอาดอุปกรณ์ และบริเวณที่มีผู้สัมผัสปริมาณมาก รวมถึงผู้บริหารและเจ้าหน้าที่ของบริษัทฯ ต้องผ่านการตรวจคัดกรองเช่นเดียวกันกับผู้ถือหุ้น เนื่องจากทางบริษัทฯ มีความห่วงใยในเรื่องสุขอนามัยที่ดีของผู้ถือหุ้นและพนักงานทุกท่าน
ข้อมูลเกี่ยวกับ CKPower: บริษัทฯ ประกอบธุรกิจผลิตและจำหน่ายไฟฟ้าจากพลังงานประเภทต่าง ๆ 3 ประเภท จำนวน 13 แห่ง รวมขนาดกำลังการผลิตติดตั้งที่ 2,167 เมกะวัตต์ ประกอบด้วย โรงไฟฟ้าพลังน้ำ 2 แห่ง ภายใต้ บริษัท ไฟฟ้าน้ำงึม 2 จำกัด ซึ่งบริษัทฯ ถือหุ้น 46% (ถือผ่าน บริษัท เซาท์อีสท์ เอเชีย เอนเนอร์จี จำกัด) ขนาดกำลังการผลิตติดตั้ง 615 เมกะวัตต์ และบริษัท ไซยะบุรี พาวเวอร์ จำกัด ซึ่งบริษัทฯ ถือหุ้น 37.5% ขนาดกำลังการผลิตติดตั้ง 1,285 เมกะวัตต์ โรงไฟฟ้าพลังความร้อนร่วม จำนวน 2 แห่ง ภายใต้ บริษัท บางปะอิน โคเจนเนอเรชั่น จำกัด ซึ่งบริษัทฯ ถือหุ้นอยู่ 65% ขนาดกำลังการผลิตติดตั้ง 238 เมกะวัตต์ และโรงไฟฟ้าพลังแสงอาทิตย์ 9 แห่ง ภายใต้ บริษัท บางเขนชัย จำกัด ซึ่งบริษัทฯ ถือหุ้น 100% จำนวน 7 แห่ง ขนาดกำลังการผลิตติดตั้ง 15 เมกะวัตต์ ภายใต้ บริษัท เชียงรายโซล่าร์ จำกัด ซึ่งบริษัทฯ ถือหุ้น 30% จำนวน 1 แห่ง ขนาดกำลังการผลิตติดตั้ง 8 เมกะวัตต์ และภายใต้บริษัท นครราชสีมา โซล่าร์ จำกัด ซึ่งบริษัทฯ ถือหุ้น 30% จำนวน 1 แห่ง ขนาดกำลังการผลิตติดตั้ง 6 เมกะวัตต์